b"\n_START_ARTICLE_\nToxic (pesem)\n_START_SECTION_\nOzadje\n_START_PARAGRAPH_\nPesem\xc2\xa0\xc2\xbbToxic\xc2\xab\xc2\xa0so napisali Cathy Dennis, Henrik Jonback in Christian Karlsson ter Pontus Winnberg, \xc4\x8dlana dueta Bloodshy & Avant, ki sta jo tudi producirala. Pesem so na za\xc4\x8detku ponudili Kylie Minogue za njen glasbeni album Body Language (2003), ki pa jo je zavrnila. Slednja je kasneje komentirala:\xc2\xa0\xc2\xbbSploh nisem bila jezna, ko jo je ona naredila v\xc5\xa1e\xc4\x8dno. To je kot riba, ki ti uide. To mora\xc5\xa1 enostavno sprejeti.\xc2\xab Pesem\xc2\xa0\xc2\xbbToxic\xc2\xab\xc2\xa0so posneli v studiu Murlyn v Stockholmu, \xc5\xa0vedska, in v studiu Record Plant v Hollywoodu, Kalifornija. Kasneje je remix zanjo posnel Niklas Flyckt v studiu Khabang v Stockholmu. Decembra 2003 so oznanili, da za drugi singl z albuma In the Zone izbirajo med pesmima\xc2\xa0\xc2\xbb(I Got That) Boom Boom\xc2\xab\xc2\xa0in\xc2\xa0\xc2\xbbOutrageous\xc2\xab, vendar je Britney Spears za drugi singl z albuma nazadnje izbrala pesem\xc2\xa0\xc2\xbbToxic\xc2\xab. Opisala jo je kot\xc2\xa0\xc2\xbbpesem hitrega tempa. V bistvu je precej druga\xc4\x8dna in zato mi je bila tudi tako v\xc5\xa1e\xc4\x8d.\xc2\xab Maja 2010 je Britney Spears preko Twitterja napisala, da je bila pesem\xc2\xa0\xc2\xbbToxic\xc2\xab\xc2\xa0njena najljub\xc5\xa1a pesem v karieri.\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbToxic\xc2\xab\xc2\xa0je dance-pop pesem z elementi elektropopa. Vklju\xc4\x8duje mnoge in\xc5\xa1trumente, kot so bobni, sintetizator in kitare, ki je po mnenju Caryn Ganz iz revije Spin\xc2\xa0\xc2\xbbosnova in opora pesmi, kot pri singlih dueta the Matrix\xc2\xab. Glasbo so ve\xc4\x8dkrat primerjali s soundtracki filmov iz filmske serije James Bond ter s pesmijo\xc2\xa0\xc2\xbbTere Mere Beech Mein\xc2\xab\xc2\xa0iz bollywoodskega filma Ek Duje Ke Liye. Spence D. iz revije IGN je napisal, da je pesem\xc2\xa0\xc2\xbbToxic\xc2\xab\xc2\xa0\xc2\xbbvrtinec s piskavimi napa\xc4\x8dnimi strunami in Britneyjinimi tihimi vokali.\xc2\xab Po podatkih spletne strani Musicnotes.com, ki je v lasti organizacije EMI Music Publishing, je pesem\xc2\xa0\xc2\xbbToxic\xc2\xab\xc2\xa0napisana v E-duru, vokali Britney Spears pa segajo od G\xe2\x82\x83 do F\xe2\x82\x85. Besedilo pesmi\xc2\xa0\xc2\xbbToxic\xc2\xab\xc2\xa0govori o protagonistkini zasvojenosti od svojega ljubimca. Britney Spears zasvojenost opi\xc5\xa1e v kitici:\xc2\xa0\xc2\xbbPrevisoko / Ne morem priti dol / V moji glavi se vrti okrog in okrog\xc2\xab\xc2\xa0(\xc2\xbbToo high / Can't come down / It's in my head spinning round and round\xc2\xab). Pesem\xc2\xa0\xc2\xbbToxic\xc2\xab\xc2\xa0se kon\xc4\x8da s kitico:\xc2\xa0\xc2\xbbRazstrupi me zdaj / S svojo ljubeznijo / Mislim, da sem pripravljena\xc2\xab\xc2\xa0(\xc2\xbbIntoxicate me now / With your lovin' now / I think I'm ready now\xc2\xab). Nick Southall iz revije Stylus je napisal, da besedilo nakazuje, da se Britney Spears boji spolnosti.\n_START_SECTION_\nSprejem kritikov\n_START_PARAGRAPH_\nHeather Richels iz revije The Paly Voice je pohvalila refren pesmi, vendar se mu je zdelo, da pesem ne bi smela biti del tega albuma. Med ocenjevanjem turneje The Onyx Hotel Tour je Pamela Sitt iz revije The Seattle Times napisala, da je pesem najmo\xc4\x8dnej\xc5\xa1i singl z albuma. Eric Olsen iz spletne strani msnbc.com je napisal, da\xc2\xa0\xc2\xbbte pesem sama zasvoji in prav lahko bi postala najve\xc4\x8dja uspe\xc5\xa1nica z albuma.\xc2\xab Caryn Ganz iz revije Spin je napisala, da so\xc2\xa0\xc2\xbbBritney Spears pla\xc4\x8dali za umazanijo pri pesmi 'Toxic'\xc2\xab. Christy Lemire iz revije Associated Press je napisal:\xc2\xa0\xc2\xbbNoro dobra pesem 'Toxic' [...] je pravzaprav ena izmed njenih najve\xc4\x8djih uspe\xc5\xa1nic. Zaradi refrena lahko oprostimo videospot za pesem, v katerem Britney Spears samo namiguje, da si \xc5\xbeeli biti v televizijski seriji Alias.\xc2\xab Stephen Thomas Erlewine s spletne strani Allmusic je pesmi\xc2\xa0\xc2\xbbShowdown\xc2\xab\xc2\xa0in\xc2\xa0\xc2\xbbToxic\xc2\xab\xc2\xa0ozna\xc4\x8dil za\xc2\xa0\xc2\xbbposladek, ki se mu ne moremo upreti in je zagotovo del Britneyjinega najbolj ambicioznega in pustolovskega albuma zaenkrat.\xc2\xab V oceni albuma Greatest Hits: My Prerogative je Stephen Thomas Erlewine pesem izbral za eno izmed\xc2\xa0\xc2\xbbnajbolj\xc5\xa1ih pesmi\xc2\xab\xc2\xa0in jo opisal kot\xc2\xa0\xc2\xbbadrenalinsko in opojno hkrati\xc2\xab. Jeffrey Epstein iz revije Out je inovativni zvok pesmi\xc2\xa0\xc2\xbbToxic\xc2\xab\xc2\xa0primerjal z Madonnino pesmijo\xc2\xa0\xc2\xbbVogue\xc2\xab._NEWLINE_Dave De Sylvia s spletne strani Sputnikmusic je napisal, da je pesem\xc2\xa0\xc2\xbbToxic\xc2\xab\xc2\xa0\xc2\xbbnjena prva prava uspe\xc5\xa1nica od pesmi '...Baby One More Time'\xc2\xab Sal Cinquemani iz revije Slant je napisal, da je Britney Spears singlom\xc2\xa0\xc2\xbbToxic\xc2\xab\xc2\xa0in pesmijo\xc2\xa0\xc2\xbb(I Got That) Boom Boom\xc2\xab\xc2\xa0\xc2\xbbraziskala svojo nadarjenost za hip-hop, vendar je jasno, da je ustvarjena za klubsko glasbo.\xc2\xab Jamie Gill s spletne strani Yahoo! Music Radio je komentiral:\xc2\xa0\xc2\xbbIskreno re\xc4\x8deno, pesmi 'Toxic' in 'Showdown' bi bili dobri pop pesmi v rokah katere koli pevke, samo ne Britney Spears.\xc2\xab Joan Anderman iz revije The Boston Globe je pesem ozna\xc4\x8dila za\xc2\xa0\xc2\xbbdobro naslovljen niz nepremi\xc5\xa1ljenih, mehaniziranih zvokov in stra\xc5\xa1ljivo konzerviranih strun, ki pa jo re\xc5\xa1i veseli refren.\xc2\xab Pesem je leta 2004 pristala na petem mestu seznama Pazz & Jop revije The Village Voice. Pesem\xc2\xa0\xc2\xbbToxic\xc2\xab\xc2\xa0je bila leta 2004 nominirana za nagrado MTV Europe Music Awards v kategoriji za\xc2\xa0\xc2\xbbnajbolj\xc5\xa1o pesem\xc2\xab, vendar je nagrado nazadnje dobila Outkastova pesem\xc2\xa0\xc2\xbbHey Ya!\xc2\xab. Leta 2004 je prejela nagrado Teen Choice Awards v kategoriji za\xc2\xa0\xc2\xbbnajbolj\xc5\xa1i singl\xc2\xab. Revija Pitchfork je pesem uvrstila na tretje mesto svojega seznama 50 najbolj\xc5\xa1ih singlov leta 2004. Rob Mitchum je komentiral, da se je Britney Spears\xc2\xa0\xc2\xbbkon\xc4\x8dno pri\xc4\x8dela obna\xc5\xa1ati odraslo in nas prenehala opominjati na to, da ni ve\xc4\x8d dekle.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nPesem\xc2\xa0\xc2\xbbToxic\xc2\xab\xc2\xa0je 31. januarja 2004 debitirala na triinpetdesetem mestu lestvice Billboard Hot 100 v Zdru\xc5\xbeenih dr\xc5\xbeavah Amerike, s \xc4\x8dimer je postala najvi\xc5\xa1je uvr\xc5\xa1\xc4\x8dena pesem na lestvici, ki je tistega tedna \xc5\xa1ele debitirala. 27. marca 2004 je pesem zasedla deveto mesto lestvice, s \xc4\x8dimer je postala prvi singl Britney Spears, ki je zasedla eno izmed prvih desetih mest na tej glasbeni lestvici po skoraj \xc5\xa1tirih letih, od pesmi\xc2\xa0\xc2\xbbOops!... I Did It Again\xc2\xab\xc2\xa0(2000). Pesem\xc2\xa0\xc2\xbbToxic\xc2\xab\xc2\xa0je pristala na vrhu lestvic Billboard Pop Songs in Billboard Hot Dance Club Songs. 25. oktobra 2004 je pesem za 500.000 prodanih izvodov v Zdru\xc5\xbeenih dr\xc5\xbeavah Amerike prejela zlato certifikacijo s strani organizacije Recording Industry Association of America (RIAA). Pesem je po podatkih Nielsen SoundScana v dr\xc5\xbeavi prodala 12.000 fizi\xc4\x8dnih kopij in 1.537.000 digitalnih kopij. Je njen \xc5\xa1esti digitalno najbolje prodajani singl v dr\xc5\xbeavi. Pesem\xc2\xa0\xc2\xbbToxic\xc2\xab\xc2\xa0je pristala tudi na vrhu kanadske glasbene lestvice. Pesem\xc2\xa0\xc2\xbbToxic\xc2\xab\xc2\xa0je 15. marca 2004 debitirala na vrhu avstralske lestvice in tam ostala \xc5\xa1e dva tedna. Kasneje je za 35.000 prodanih kopij izvodov v dr\xc5\xbeavi prejela zlato certifikacijo s strani organizacije Australian Recording Industry Association (ARIA)._NEWLINE_Na novozelandski glasbeni lestvici je pesem\xc2\xa0\xc2\xbbToxic\xc2\xab\xc2\xa016. februarja 2004 debitirala na osmem mestu, nazadnje pa 29. marca 2004 zasedla drugo mesto. Na tistem mestu so je ostala \xc5\xa1e naslednji teden; bolje od te pesmi se je predvajala samo Eamonova pesem\xc2\xa0\xc2\xbbFuck It (I Don't Want You Back)\xc2\xab. 13. marca 2004 je pesem\xc2\xa0\xc2\xbbToxic\xc2\xab\xc2\xa0debitirala na prvem mestu britanske lestvice, s \xc4\x8dimer je postala \xc4\x8detrta uspe\xc5\xa1nica Britney Spears, ki je na lestvici zasedla prvo mesto. Aprila 2004 je pesem prejela srebrno certifikacijo s strani organizacije British Phonographic Industry (BPI) za 200.000 prodanih kopij izvodov v dr\xc5\xbeavi. Po podatkih organizacije The Official Charts Company je pesem v dr\xc5\xbeavi prodala 360.000 kopij. Pesem\xc2\xa0\xc2\xbbToxic\xc2\xab\xc2\xa0je zasedla eno izmed prvih desetih mest na vsaki lestvici, na katero se je uvrstila, in vrh na lestvicah na Mad\xc5\xbearskem in Norve\xc5\xa1kem. Poleg tega je pesem zasedla eno izmed prvih petih mest avstrijske, \xc4\x8de\xc5\xa1ke, danske, nem\xc5\xa1ke, italijanske, francoske, \xc5\xa1vedske in \xc5\xa1vicarske lestvice ter eno izmed prvih desetih mest na belgijski (tako na flandrijski kot na valonski), finski in nizozemski lestvici.\n_START_SECTION_\nRazvoj\n_START_PARAGRAPH_\nVideospot za pesem\xc2\xa0\xc2\xbbToxic\xc2\xab\xc2\xa0so posneli v treh dneh decembra leta 2003 v Los Angelesu, Kalifornija. Re\xc5\xbeiral ga je Joseph Kahn, ki je z Britney Spears pred tem sodeloval \xc5\xbee pri snemanju videospota za pesem\xc2\xa0\xc2\xbbStronger\xc2\xab\xc2\xa0leta 2000. Razlo\xc5\xbeil je, da mu je bil zelo v\xc5\xa1e\xc4\x8d njen pristop in njene ideje glede videospota, saj je imela v glavi tudi najmanj\xc5\xa1e detajle, na primer kako naj voda kaplja po naro\xc4\x8dju potnika. Joseph Kahn je dejal:\xc2\xa0\xc2\xbbTo je del njene brilijantnosti [...] popolnoma razume, da je lahko nagajiva ali prijazna, da je pridna pun\xc4\x8dka, ki se je pokvarila, ki stalno naslavlja ob\xc4\x8dinstvo. Ni kot ve\xc4\x8dina ustvarjalcev, ki se samo \xc5\xa1opirijo s svojo seksualnostjo.\xc2\xab\xc2\xa0V prvem prizoru je Britney Spears kot stevardesa poljubila potnika v kopalnici. Jospeh Kahn je razlagal, da je prispeval k\xc2\xa0\xc2\xbbtemu, da je bil v videospot vklju\xc4\x8den debeli mo\xc5\xa1ki, saj, no, saj veste, ob dolo\xc4\x8denem \xc4\x8dasu se bo v videospotu tako ali tako me\xc4\x8dkala s privla\xc4\x8dnimi mo\xc5\xa1ki. [...] \xc4\x8ce v videospot vklju\xc4\x8dimo debelu\xc5\xa1nega mo\xc5\xa1kega, bo celo povpre\xc4\x8den mo\xc5\xa1ki izgledal super.\xc2\xab\xc2\xa0Tik pred za\xc4\x8detkom je Joseph Kahn na snemanje povabil \xc5\xa1e nekaj svojih prijateljev, ki so se kasneje pojavili tudi v prizorih na letalu._NEWLINE_Ob prizorih, v katerih je bila Britney Spears gola oziroma prekrita samo z diamanti, so vsi od\xc5\xa1li in prizor sta posnela samo Britney Spears in Joseph Kahn. Kasneje se je po\xc5\xa1alil, da je bila to\xc2\xa0\xc2\xbbena izmed najbolj\xc5\xa1ih [slu\xc5\xbeb] na svetu\xc2\xab\xc2\xa0in dodal:\xc2\xa0\xc2\xbbNisem prepri\xc4\x8dan, da ve, kaj sem s tem mislil, ko mi je povedala, da \xc5\xbeeli, da je ta prizor podoben uvodom v filme o Jamesu Bondu, vendar mora imeti vsak videospot neko ikonsko podobo, po kateri si jo lahko zapomnemo in ta jo ima.\xc2\xab Joseph Kahn je sodeloval s koreografom Brianom Friedmanom, ki se je o plesnih to\xc4\x8dkah posvetoval z Britney Spears. Joseph Kahn je dejal, da je bil vsak prizor popolnoma druga\xc4\x8de\xc2\xa0\xc2\xbbstrogo sestavljeno\xc2\xab\xc2\xa0koreografijo. Britney Spears je v eni izmed to\xc4\x8dk morala plesati skozi hodnik v imaginarni laserjev, kar se je Josephu Kahnu zdelo\xc2\xa0\xc2\xbbneverjetno za gledanje.\xc2\xab\xc2\xa0Joseph Kahn je bil zaskrbljen zaradi umora v eni izmed zadnjih prizorov:\xc2\xa0\xc2\xbbNameravali smo ustvariti vsaj nekaj, kar bi izgledalo tako kot vse druge pop pesmi.\xc2\xab\xc2\xa0\xc4\x8ceprav je Britney Spears na za\xc4\x8detku precej sodelovala pri ustvarjanju, se z Josephom Kahnom po medijskem \xc5\xa1kandalu po poroki v Las Vegasu nista sli\xc5\xa1ala. Ta videospot do danes ostaja njen najdra\xc5\xbeji videospot, saj je stal kar 1 milijon $.\n_START_SECTION_\nZgodba\n_START_PARAGRAPH_\nVideospot se pri\xc4\x8dne s prizorom, v katerem letalo leti, obkro\xc5\xbeeno s \xc5\xa1tevilnimi golobi, kar spominja na dela hongkon\xc5\xa1kega re\xc5\xbeiserja Johna Wooja. Svetlolasa Britney Spears, oble\xc4\x8dena kot stevardesa, se pojavi na ekranu med telefoniranjem. Potem, ko potnikom postre\xc5\xbee s pija\xc4\x8do, naleti na ple\xc5\xa1astega debelu\xc5\xa1nega mo\xc5\xa1kega, ki ga odpelje v kopalnico in se pri\xc4\x8dne poljubljati z njim. Naenkrat mu sname masko in razkrije, da je pravzaprav privla\xc4\x8den mo\xc5\xa1ki (zaigral ga je Matthew Felker) in iz \xc5\xbeepa mu ukrade njegovo vozovnico. Britney Spears je nato sedla na zadnji sede\xc5\xbe motorja Ducati 999, ki ga je vozil mo\xc5\xa1ki brez srajice (Tyson Beckford) v futuristi\xc4\x8dnem Parizu, kar so ve\xc4\x8dkrat primerjali s filmom Iztrebljevalec (1982). Oble\xc4\x8dena v tesno prilegajo\xc4\x8do se \xc4\x8drno obleko in rde\xc4\x8do lasuljo naj bi spominjala na lik Sydney Bristow (Jennifer Garner) iz serije Alias. Pelje se mimo \xc5\xbeenske, katere krilo veter privzdigne, kar je ikonski prizor Marilyn Monroe v filmu Sedem let skomin (1955). Nato se peljeta \xc5\xa1e mimo dveh razposajenih \xc5\xbeensk v trgovini._NEWLINE_V videospotu se ve\xc4\x8dkrat pojavijo prizori, kjer je Britney Spears gola oziroma prekrita samo z diamanti. Te prizore so primerjali s prizori iz videospota za pesem Kate Bush,\xc2\xa0\xc2\xbbThe Man with the Child in His Eyes\xc2\xab\xc2\xa0(1978). Britney Spears nato vstopi v tovarno strupov, kjer odide do trezorja in ukrade neko zeleno teko\xc4\x8dino. Nato naleti na laserske \xc5\xbearke, ki se jim sku\xc5\xa1a izogniti z izvajanjem zapletenih plesnih gibov, med drugim tudi s salto, vendar alarm nazadnje vseeno po nesre\xc4\x8di spro\xc5\xbei. Stavbo vseeno zapusti in odide v stanovanje, kjer jo \xc4\x8daka njen nezvesti fant (Martin Henderson). Poljubi ga, takoj za tem pa mu v usta zlije strup in ga ubije. \xc5\xa0e enkrat ga poljubi in nato sko\xc4\x8di skozi okno. Pristane v zadnjem delu letala, oble\xc4\x8dena v svojo uniformo stevardese in pome\xc5\xbeikne kameri. Videospot se kon\xc4\x8da z letalom, ki, obkro\xc5\xbeeno z golobicami, leti dalje, tako kot na za\xc4\x8detku.\n_START_SECTION_\nIzzid in sprejem\n_START_PARAGRAPH_\nVideospot se je premierno predvajal 13. januarja 2004 v MTV-jevi oddaji Making the Video. Naslednjega dne se je Britney Spears pojavila v oddaji Total Request Live, kjer so videospot predvajali \xc5\xa1ele drugi\xc4\x8d. 10. februarja 2004 je MTV oznanil, da bodo zaradi incidenta Janet Jackson na Superbowlu videospot za pesem\xc2\xa0\xc2\xbbToxic\xc2\xab\xc2\xa0in \xc5\xa1e pet drugih videospotov prestavili iz dnevnega sporeda na no\xc4\x8dni spored, od desetih zve\xc4\x8der do \xc5\xa1estih zjutraj. MTV-jeva govornica je oznanila, da\xc2\xa0\xc2\xbbpredvsem zaradi trenutne kulture smo za bli\xc5\xbenjo prihodnost videospote previdno prestavili.\xc2\xab Kritiki so menili, da je bil videospot namenjen njenemu biv\xc5\xa1emu fantu, Justinu Timberlakeu; Jennifer Vineyard iz MTV-ja je na primer napisala, da je\xc2\xa0\xc2\xbbzaradi pesmi 'Toxic' pesem 'Cry Me a River' videti kot otro\xc5\xa1ka igra.\xc2\xab Videospot je bil leta 2004 nominiran za nagrado MuchMusic Video Award v kategoriji za\xc2\xa0\xc2\xbbnajbolj\xc5\xa1i videospot mednarodnega ustvarjalca\xc2\xab, vendar je nagrado nazadnje dobil Beyoncin videospot\xc2\xa0\xc2\xbbCrazy in Love\xc2\xab. \xc5\xa0e istega leta je bil nominiran tudi za \xc5\xa1tiri nagrade MTV Video Music Awards, in sicer v kategorijah za\xc2\xa0\xc2\xbbnajbolj\xc5\xa1i \xc5\xbeenski videospot\xc2\xab,\xc2\xa0\xc2\xbbnajbolj\xc5\xa1i dance videospot\xc2\xab,\xc2\xa0\xc2\xbbnajbolj\xc5\xa1i pop videospot\xc2\xab\xc2\xa0in\xc2\xa0\xc2\xbbvideospot leta\xc2\xab, vendar nobene ni dobil. Corey Moss iz MTV-ja je napisala, da Britney Spears\xc2\xa0\xc2\xbbostaja Susan Lucci nagrad VMA.\xc2\xab Chris Watts in Bert Yukich sta prejela nagrado za posebne vizualne efekte v videospotu na 3. podelitvi nagrad Visual Effects Society Awards. Videospot za pesem\xc2\xa0\xc2\xbbToxic\xc2\xab\xc2\xa0je bil prvi\xc4\x8d izdan na DVD-ju In the Zone. Alternativna karaoke verzija s prizori z diamanti je bila vklju\xc4\x8dena na DVD Greatest Hits: My Prerogative.\n_START_SECTION_\nNastopi v \xc5\xbeivo\n_START_PARAGRAPH_\nS pesmijo\xc2\xa0\xc2\xbbToxic\xc2\xab\xc2\xa0je Britney Spears nastopila v koncertni specijalki Britney Spears: In the Zone, ki jo je 17. novembra 2003 izdal kanal ABC. Pesem\xc2\xa0\xc2\xbbToxic\xc2\xab\xc2\xa0je izvedla tudi 8. decembra 2003 v centru Staples na bo\xc5\xbei\xc4\x8dni prireditvi. Bila je tudi prva pesem, ki jo je izvedla na nastopu, oble\xc4\x8dena v \xc4\x8drno majico in bel krznen klobuk. Koreografija naj bi bila\xc2\xa0\xc2\xbberoti\xc4\x8dna\xc2\xab\xc2\xa0in Corey Moss iz MTV-ja je napisal, da je vse uni\xc4\x8dilo dejstvo, da Britney Spears ni pela v \xc5\xbeivo in \xc4\x8duda\xc5\xa1ki rekveziti, uporabljeni ob plesnih to\xc4\x8dkah. 24. januarja 2004 je Britney Spears otvorila podelitev nagrad NRJ Music Awards z nastopom s pesmijo\xc2\xa0\xc2\xbbToxic\xc2\xab. Med podelitvijo nagrad je tudi predala \xc4\x8dastno nagrado Madonni. Britney Spears je pesem\xc2\xa0\xc2\xbbToxic\xc2\xab\xc2\xa0izvedla kot prvo to\xc4\x8dko na turneji The Onyx Hotel Tour. Pred za\xc4\x8detkom turneje je dejala, da se najbolj veseli, da bo nastopila s pesmima\xc2\xa0\xc2\xbbToxic\xc2\xab\xc2\xa0in\xc2\xa0\xc2\xbbEverytime\xc2\xab. Po uvodu se je za kratek \xc4\x8das pojavila na ogromnem video ekranu, nato pa je Britney Spears stala na hotelskem avtobusu, oble\xc4\x8dena v tesno prilegajo\xc4\x8do se \xc4\x8drno obleko. Obkro\xc5\xbeili so jo njeni spremljevalni plesalci, ki so predstavljali uslu\xc5\xbebence, za njimi pa se je pojavil obris hotela. Novinar kanala MTV UK je komentiral:\xc2\xa0\xc2\xbbV redu, pri pesmi 'Toxic' bolj odpira usta, kot dejansko poje, [...] ampak kaj drugega pa lahko sploh pri\xc4\x8dakuje\xc5\xa1 od nje, ko isto\xc4\x8dasno izvaja zapletene plesne to\xc4\x8dke ter se izogiba stopnicam in ognju, ki bruha od vsepovsod?\xc2\xab. S pesmijo\xc2\xa0\xc2\xbbToxic\xc2\xab\xc2\xa0je nastopila kot z zadnjo pesmijo na svoji promocijski turneji iz leta 2007, The M+M's. Po nastopu s pesmijo\xc2\xa0\xc2\xbbDo Somethin'\xc2\xab, pri katerem je nosila ro\xc5\xbenat nedr\xc4\x8dek, bel krznen pla\xc5\xa1\xc4\x8d in krilo iz d\xc5\xbeinsa, je izvedla pesem\xc2\xa0\xc2\xbbToxic\xc2\xab\xc2\xa0s \xc5\xa1tirimi \xc5\xbeenskimi plesalkami in plesno to\xc4\x8dko, ki so jo ve\xc4\x8dkrat primerjali s koreografijo Shakirinih to\xc4\x8dk. Po nastopu se je zahvalila ob\xc4\x8dinstvu in predstavila svoje spremljevalne plesalce._NEWLINE_Pesem\xc2\xa0\xc2\xbbToxic\xc2\xab\xc2\xa0je Britney Spears leta 2009 izvedla tudi na svoji turneji The Circus Starring Britney Spears. Po uvodu, v katerem so plesalci pokazali svoje individualne gibe, so na odru zagorele razli\xc4\x8dne zelene lu\xc4\x8di in Britney Spears se je za\xc4\x8dela pomikati po slednjem, ki je sedaj spominjal na d\xc5\xbeunglo. Jerry Shriver iz revije USA Today je napisal, da je\xc2\xa0\xc2\xbbobo\xc5\xbeevalcem najljub\xc5\xa1a pesem 'Toxic' [...] uspela zato, ker je bil poudarek izklju\xc4\x8dno na njenem zvezdni\xc5\xa1tvu.\xc2\xab Jane Stevenson iz revije Toronto Sun je pesem ozna\xc4\x8dila za najbolj\xc5\xa1i nastop na koncertu, skupaj s pesmima\xc2\xa0\xc2\xbb...Baby One More Time\xc2\xab\xc2\xa0in\xc2\xa0\xc2\xbbWomanizer\xc2\xab. Novinar revije Screen je komentiral:\xc2\xa0\xc2\xbbVrhunec koncerta sta bila zagotovo nastopa z dvema izmed njenih najve\xc4\x8djih uspe\xc5\xa1nic, 'Toxic' in 'Baby One More Time', pri katerih se jo je kar slabo sli\xc5\xa1alo, tako divje je ploskala mno\xc5\xbeica.\xc2\xab Pesem je Britney Spears leta 2011 izvedla tudi na turneji Femme Fatale Tour. Potem, ko se je kon\xc4\x8dal posnetek, v katerem Britney Spears ujame in ugrabi svojega zasedovalca, so pri\xc4\x8deli izvajati remix pesmi\xc2\xa0\xc2\xbbToxic\xc2\xab, katerega koreografijo so navdihnile borilne ve\xc5\xa1\xc4\x8dine. Britney Spears je bila med nastopom oble\xc4\x8dena v kimono in se borila s ple\xc5\xa1o\xc4\x8dimi se nind\xc5\xbeami. Keith Caufield iz revije Billboard je napisal, da je bil ta del koncerta zelo podoben Madonninemu nastopu s pesmijo\xc2\xa0\xc2\xbbSky Fits Heaven\xc2\xab\xc2\xa0na njeni turneji Drowned World Tour (2011). Shirley Halperin iz revije The Hollywood Reporter je dejala, da so se\xc2\xa0\xc2\xbbto\xc4\x8dke srednjega tempa [...] na za\xc4\x8detku zdele prehitre, vsaj v primerjavimi s hitrej\xc5\xa1imi to\xc4\x8dkami 'Womanizer,' 'I Wanna Go' in 'Toxic', kjer gne\xc4\x8da kar ni mogla nehati poskakovati in vzdigati rok v zrak.\xc2\xab August Brown iz revije Los Angeles Times je napisal:\xc2\xa0\xc2\xbbEdina \xc5\xa1ibka to\xc4\x8dka se opazi pri izvajanju neute\xc4\x8denih uspe\xc5\xa1nic - bollywoodska to\xc4\x8dka s pesmijo 'Toxic' ostaja popolnoma revolucionarna, vendar je Ibizina revizija nepotrebna.\xc2\xab\n_START_SECTION_\nRazli\xc4\x8dice drugih izvajalcev\n_START_PARAGRAPH_\nPevka in tekstopiska Juliet Turner iz Severne Irske je svojo verzijo pesmi\xc2\xa0\xc2\xbbToxic\xc2\xab\xc2\xa0leta 2004 posnela za svojo kompilacijo z lastnimi verzijami pesmi drugih izvajalcev, Even Better than the Real Thing Vol. 2. Leta 2005 je ameri\xc5\xa1ka folk glasbena skupina Chapin Sisters posnela akusti\xc4\x8dno verzijo pesmi\xc2\xa0\xc2\xbbToxic\xc2\xab, ki se je med drugim tudi predvajala na spletni strani PerezHilton.com in postala ena izmed njihovih najuspe\xc5\xa1nej\xc5\xa1ih pesmi tistega leta. Nem\xc5\xa1ka country-rock glasbena skupina The BossHoss je lastno verzijo pesmi\xc2\xa0\xc2\xbbToxic\xc2\xab\xc2\xa0izdala na svojem prvem glasbenem albumu, Internashville Urban Hymns (2005). Duet Hollertronix (Diplo in DJ Low Budget) sta posnela remix pesmi\xc2\xa0\xc2\xbbToxic\xc2\xab\xc2\xa0in\xc2\xa0\xc2\xbbStill Tippin'\xc2\xab\xc2\xa0raperja Mikea Jonesa za svoj drugi EP, Hollertronix #2. Ameri\xc5\xa1ki rock duet Local H je lastno verzijo pesmi posnel za svoj prvi album v \xc5\xbeivo, Alive '05 (2005). Lastno verzijo pesmi\xc2\xa0\xc2\xbbToxic\xc2\xab\xc2\xa0je skupaj s pesmijo\xc2\xa0\xc2\xbbLove My Style\xc2\xab\xc2\xa0(2005) posnel ameri\xc5\xa1ki raper Tony Yayo, skupaj s pesmijo\xc2\xa0\xc2\xbbToxic Breath\xc2\xab\xc2\xa0(2006) pa je posnel britanski raper Example. Ameri\xc5\xa1ki akusti\xc4\x8dni trio Nickel Creek je z lastno razli\xc4\x8dico pesmi\xc2\xa0\xc2\xbbToxic\xc2\xab\xc2\xa0leta 2006 nastopil na glasbenem festivalu Bonnaroo. In\xc5\xa1trumentalno razli\xc4\x8dico pesmi je posnela ameri\xc5\xa1ka rock glasbena skupina Monsters from Mars. Norve\xc5\xa1ka glasbena skupina Hurra Torpedo, ki ve\xc4\x8dinoma izvaja alternativni rock, je svojo razli\xc4\x8dico pesmi\xc2\xa0\xc2\xbbToxic\xc2\xab\xc2\xa0izdala na svojem \xc4\x8detrtem glasbenem albumu, Kollossus of Makedonia (2006). Angle\xc5\xa1ki producent Mark Ronson je svojo hip hop verzijo pesmi posnel skupaj z ameri\xc5\xa1kim pevcem in tekstopiscem Tiggersom in ameri\xc5\xa1kim raperjem Ol' Dirty Bastardom. Iz\xc5\xa1la je preko njegovega drugega glasbenega albuma, Version (2007). Angle\xc5\xa1ka indie rock glasbena skupina Hard-Fi je svojo verzijo pesmi posnel za svojo kompilacijo Radio 1 Established 1967 (2007). Lastno verzijo pesmi je skupaj s pesmijo\xc2\xa0\xc2\xbbBrand New Cadillac\xc2\xab\xc2\xa0posnela tudi glasbena skupina The Clash. Ameri\xc5\xa1ki glasbenik Shawn Lee je lastno verzijo pesmi posnel za svoj album album Shawn Lee's Ping Pong Orchestra (2007). Francoski pevec in tekstopisec Yael Na\xc3\xafm je lastno verzijo pesmi posnel za svoj prvi, po sebi poimenovan album, izdan leta 2007. Avstralska pevka in tekstopiska Kate Miller-Heidke je operno verzijo pesmi\xc2\xa0\xc2\xbbToxic\xc2\xab\xc2\xa0posnel kot ton zvonenja avgusta 2007. Posvetila jo je Britney Spears, k \xc4\x8demur je dodala \xc5\xa1e:\xc2\xa0\xc2\xbbPre\xc5\xbeivlja te\xc5\xbeke \xc4\x8dase. [...] Ta je zate, kolegica.\xc2\xab_NEWLINE_Britanska elektronska glasbena skupina Metronomy je lastno verzijo pesmi opisala kot\xc2\xa0\xc2\xbbnekoliko podobno polki \xc2\xbbWeird Ala\xc2\xab Yankovica, samo da se ne \xc5\xa1alimo\xc2\xab. Izraelska pop pevka Shiri Maimon je posnela svojo verzijo pesmi\xc2\xa0\xc2\xbbToxic\xc2\xab\xc2\xa0v hebrej\xc5\xa1\xc4\x8dini. Ameri\xc5\xa1ki komi\xc4\x8dni pevec Richard Cheese je lastno verzijo pesmi posnel za svoj osmi glasbeni album, Viva la Vodka (2009). Ameri\xc5\xa1ka post-hardcore glasbena skupina A Static Lullaby je svojo verzijo pesmi izdala na svoji kompilaciji album, Punk Goes Pop 2 (2009). Posneli so tudi svoj videospot pesmi, kjer so dekleta, podobna Britney Spears, nosila ikoni\xc4\x8dna obla\xc4\x8dila iz raznih videospotov, kot sta\xc2\xa0\xc2\xbb...Baby One More Time\xc2\xab\xc2\xa0in\xc2\xa0\xc2\xbbWomanizer\xc2\xab. Svojo verzijo pesmi je posnel tudi ameri\xc5\xa1ki pevec in tekstopisec Christopher Dallman, ki jo je vklju\xc4\x8dil na svoj EP Sad Britney, izdanem leta 2009 in je vklju\xc4\x8deval tudi pesmi, kot so\xc2\xa0\xc2\xbb...Baby One More Time\xc2\xab,\xc2\xa0\xc2\xbbGimme More\xc2\xab\xc2\xa0in\xc2\xa0\xc2\xbbRadar\xc2\xab. Ameri\xc5\xa1ka pevka in tekstopiska Ingrid Michaelson je lastno verzijo pesmi\xc2\xa0\xc2\xbbToxic\xc2\xab\xc2\xa0leta 2010 izvedla na svoji turneji Everybody Tour. Verzija Ingrid Michaelson se je kon\xc4\x8dala s tem, da so skupaj z glasbeno skupino izvedli nekaj gibov, ki jih je v originalu izvajala tudi Britney Spears. Leta 2010 je lastno verzijo pesmi posnela tudi igralska zasedba ameri\xc5\xa1ke televizijske serije Glee za epizodo\xc2\xa0\xc2\xbbBritney/Brittany\xc2\xab. Izvedel jo je samo en lik, in sicer Will Schuester. Na ameri\xc5\xa1ki glasbeni lestvici je pesem z 109.000 prodanimi kopijami, kot je poro\xc4\x8dal Nielsen Soundscan, debitirala na \xc5\xa1estnajstem mestu. Zasedla je tudi sedemintrideseto mesto na avstralski, petnajsto mesto na kanadski in sedemnajsto mesto na irski glasbeni lestvici.\n_START_SECTION_\nZapu\xc5\xa1\xc4\x8dina\n_START_PARAGRAPH_\nS pesmijo\xc2\xa0\xc2\xbbToxic\xc2\xab\xc2\xa0si je Britney Spears leta 2005 prislu\xc5\xbeila svojega prvega grammyja, in sicer v kategoriji za\xc2\xa0\xc2\xbbnajbolj\xc5\xa1e dance delo\xc2\xab, predvsem zato, ker so kritiki tako hvalili to pesem. Pesem je leta 2004 prejela tudi nagrado Ivor Novello Awards v kategoriji za\xc2\xa0\xc2\xbbnajve\xc4\x8dkrat izvedeno delo\xc2\xab. Leta 2004 je pesem\xc2\xa0\xc2\xbbToxic\xc2\xab\xc2\xa0je revija Stylus uvrstila na svoj seznam najbolj\xc5\xa1ih 50 singlov, izdanih med letoma 2000 in 2005. Leta 2005 je pesem po podatkih pole organizacije Sony Ericsson druga najljub\xc5\xa1a pesem po svetu, takoj za pesmijo\xc2\xa0\xc2\xbbWe Are the Champions\xc2\xab\xc2\xa0glasbene skupine Queen. Polo je izpolnilo okoli 70.000 iz \xc5\xa1estdesetih razli\xc4\x8dnih dr\xc5\xbeav. Pesem je bila vklju\xc4\x8dena tudi na seznam 500 najbolj\xc5\xa1ih pesmi, izdanih odkar ste se rodili revije Blender. Revija Pitchfork je pesem uvrstil na seznam 500 pesmi iz 2000. let. Jess Harvell je napisal, da ima Britney Spears enkratne pop instinkte in da je pesem\xc2\xa0\xc2\xbbToxic\xc2\xab\xc2\xa0pokazala, kako\xc2\xa0\xc2\xbbje Britney vedno imela ve\xc4\x8d samostojne energije kot njeni vrstniki, kar je pomembno, kadar sodeluje\xc5\xa1 z Maxom Martinom.\xc2\xab Leta 2009 je revija NPR pesem\xc2\xa0\xc2\xbbToxic\xc2\xab\xc2\xa0uvrstila na svoj seznam najpomembnej\xc5\xa1ih del desetletja. Amy Schriefer je dejala, da je pesem zelo vplivala na ostale dance-pop pesmi tistega desetletja, vendar po njenem mnenju\xc2\xa0\xc2\xbb\xc5\xa1e vseeno zveni sve\xc5\xbee in futuristi\xc4\x8dno.\xc2\xab Pesem\xc2\xa0\xc2\xbbToxic\xc2\xab\xc2\xa0se je uvrstila na mnoge sezname najbolj\xc5\xa1ih pesmi ob koncu desetletja; zasedla je sedemin\xc5\xa1tirideseto mesto na NME-jevem seznamu, \xc5\xa1tiriin\xc5\xa1tirideseto mesto na seznamu revije Rolling Stone in sedemnajsto mesto na seznamu revije The Daily Telegraph. NME je pesem ozna\xc4\x8dil za soundtrack vse zabave desetletja, od\xc2\xa0\xc2\xbbzabave majhnih deklic v disku\xc2\xab\xc2\xa0do\xc2\xa0\xc2\xbbgejevskih klubov in fantov\xc5\xa1\xc4\x8din\xc2\xab. Poleg tega je revija Rolling Stone oznanila, da je pesem po mnenju njihovih fantov \xc4\x8detrti najbolj\xc5\xa1i singl desetletja. Bill Lamb s spletne strani About.com je pesem uvrstil na sedemindvajseto mesto 40 najbolj\xc5\xa1ih pop pesmi vseh \xc4\x8dasov. Evan Sawdey iz revije PopMatters je menil, da je pesem\xc2\xa0\xc2\xbbToxic\xc2\xab\xc2\xa0ena izmed redkih pesmi, ki raz\xc5\xa1irijo meje glasbenih zvrsti in dodal, da se je Britney Spears s to pesmijo zares vpisala v zgodovino._NEWLINE_V epizodi\xc2\xa0\xc2\xbbThe End of the World\xc2\xab\xc2\xa0televizijske serije Doctor Who lik iz serije, Cassandra, odkrije star glasbeni avtomat, ki igra pesem\xc2\xa0\xc2\xbbToxic\xc2\xab\xc2\xa0kot primer\xc2\xa0\xc2\xbbtradicionalne balade\xc2\xab\xc2\xa0izpred petih milijonov let. Novinar revije NME je napisal, da so s tem ustvarjalci serije nameravali pokazati, kako zelo je pesem vplivala na glasbeno kulturo. V filmu Napumpana, izdanem leta 2007, se pesem predvaja, ko se lika Setha Rogena in Paula Rudda peljeta v Las Vegas. Re\xc5\xbeiser Judd Apatow je povedal, da so pesem\xc2\xa0\xc2\xbbToxic\xc2\xab\xc2\xa0na za\xc4\x8detku nameravali uporabiti v filmu \xc5\xa0tiridesetletni devi\xc4\x8dnik (2005) v prizoru, kjer se lik Leslie Mann pijan vozi. Pesem je bila leta 2010 vklju\xc4\x8dena tudi v film Spet ti. Videospot za pesem\xc2\xa0\xc2\xbbToxic\xc2\xab\xc2\xa0je ob\xc4\x8dinstvo spletne strani MUZU TV izbralo za najprivla\xc4\x8dnej\xc5\xa1i videospot vseh \xc4\x8dasov. Leta 2005 so pesem uporabili tudi v Life is Pornography, video delu Jubala Browna. Novinar revije NPR je dodal \xc5\xa1e, da se Britney Spears s tem videospotom\xc2\xa0\xc2\xbbkon\xc4\x8dno ni poskusila znebiti teen pop glasbene podobe iz devetdesetih; po\xc4\x8dutila se je dobro in zabavala se je, sploh pa ni \xc5\xbeelela povzro\xc4\x8diti kakr\xc5\xa1nih koli kontroverznosti.\xc2\xab V animiranem videospotu za pesem\xc2\xa0\xc2\xbbBreak the Ice\xc2\xab\xc2\xa0(2009) je Britney Spears ponovno nastopila kot skrivna agentka iz videospota za pesem\xc2\xa0\xc2\xbbToxic\xc2\xab. Videospot za pesem\xc2\xa0\xc2\xbbWomanizer\xc2\xab\xc2\xa0(2008) naj bi Britney Spears ustvarila kot nadaljevanje videospota\xc2\xa0\xc2\xbbToxic\xc2\xab. Scene, v katerih je bilo njeno telo prekrito samo z diamanti, je opona\xc5\xa1ala Lady Gaga v videospotu za svojo pesem\xc2\xa0\xc2\xbbLoveGame\xc2\xab\xc2\xa0(2009), zaradi \xc4\x8desar so oba videospota ve\xc4\x8dkrat primerjali. V videospotu za pesem\xc2\xa0\xc2\xbbI'm a Slave 4 U\xc2\xab\xc2\xa0igralske zasedbe serije Glee je lik Brittany Pierce plesala v podobni obleki iz diamantov."